**NTNU S-sak 3/15**

**Norges teknisk-naturvitenskapelige**

**universitet**

03.03.2015

Saksansvarlig: Frank Arntsen

Saksbehandlere: Hanne Bergfjord og Trude W Bersvendsen

**N O T A T**

Til: Styret

Fra: Rektor

**Om:** **Årsregnskapet 2014 og budsjettkonsekvenser for 2015 og langtidsperioden 2015-2018**

**Tilråding:**

Styret vedtar det fremlagte regnskapet med tilhørende lederkommentarer.

Styret støtter Rektors vurderinger omkring budsjett 2015 og langtidsbudsjett 2015-2018.

***Formål***

Styret skal i forbindelse med årsrapporteringen til Kunnskapsdepartementet godkjenne institusjonens regnskap med tilhørende lederkommentarer. I tillegg vil styret få en gjennomgang av hvordan budsjettet for 2014 er gjennomført, samt en orientering om budsjett 2015 og langtidsbudsjett 2015-2018.

***Oppsummering av kapitlene i saken:***

*1. Økonomisk situasjon – 2014- bevilgningsfinansiert aktivitet*

I 2014 ble det utarbeidet et budsjett i balanse, uten ytterligere nedbygging av avsetningsnivået. Ved utgangen av 2013 hadde NTNU ubrukte bevilginger som tilsvarte drøyt 5% av bevilgning fra KD. Organisasjonen har levert et årsresultat som er 113 mill.kr bedre enn budsjettert, og som innebærer en oppbygging av ubrukte bevilgninger på 115 mill.kr. Ved inngangen til 2015 er nivået på ubrukte bevilgninger 321 mill. kr, noe som utgjør 8 % av inntekten fra KD, og er innenfor spennet på 5-10% som anses som akseptabelt.

*2. Budsjett 2015 og langtidsbudsjett 2015-2018 – bevilgningsfinansiert aktivitet*

For 2015 er det planlagt et kostnadsnivå som er større enn forventet inntekt. Bakgrunnen for dette er at man ønsker å ta igjen noe forsinket aktivitet fra 2014 samt gjennomføre store byggeprosjekter som ESFRI/ECCEL og Kjemiblokk 3. I langtidsbudsjettet er det planlagt et merforbruk (negativt resultat) i 2015 og 2016, og et mindreforbruk (positivt resultat) i 2017 og 2018. Det planlegges med et budsjett i balanse i langtidsperioden og et nivå på ubrukte bevilgninger mellom på 5 og 10 % av bevilgning i hele perioden.

*3. Bidrags- og oppdragsaktiviteten (BOA) i 2014*

Bidrags- og oppdragsaktivitet endte i 2014 på 1 520 mill. kr, en nominell vekst på 2,5 % fra 2013. Dette resultatet var i nedre sjikt av det som var som forventet ut fra fakultetenes prognoser etter andre tertial.

BOA-aktiviteten ved NTNU har de siste årene hatt et stabilt nivå, med en årlig omsetningsvekst tilnærmet lik pris- og lønnsveksten.

*4. Resultat- og balanseregnskapet – NTNUs totalregnskap*

Regnskapet er avlagt i tråd med de statlige regnskapsstandardene og er utarbeidet i henhold til gjeldende krav om oppstilling og presentasjon. Regnskapet gir etter Rektors mening et riktig bilde av resultatene i 2014 og den økonomiske situasjonen per 31.12.2014.

# Økonomisk situasjon – 2014 – bevilgningsfinansiert aktivitet

I 2014 ble det utarbeidet et budsjett i balanse, hvor planlagt aktivitet skulle være tilnærmet lik forventet inntektsnivå. Nivået på ubrukte bevilgninger lå ved inngangen til 2014 på drøyt 5 % av forårets bevilgning fra departementet, og det var ønskelig å ikke bygge ned ubrukte bevilgninger ytterligere.

Budsjett for 2014 viste totalt sett et positivt resultat på 1,5 mill kr. Fakultetene/VM budsjetterte med et underskudd/nedbygging av avsetninger på 41 mill, mens fellesadministrasjonen budsjetterte med et overskudd/oppbygging på 42,5 mill kr.

For NTNU anses det som akseptabelt å ha ett nivå på ubrukte bevilgninger i størrelsesorden 5-10 % av bevilgningen fra departementet (200-400 mill. kr). Bakgrunnen for dette er blant annet at NTNU er selvassurerende, og således ønsker å ha et visst nivå av ubrukte bevilgninger for å håndtere denne risikoen.

## Gjennomføring av budsjett 2014

Resultatet for 2014 viser et overskudd på 115 mill.kr, mot et budsjettert overskudd på 1,5mill.kr

NTNU har altså hatt en aktivitet i 2014 som er 113,5 mill.kr lavere enn budsjettert. Fakultetene står for om lag 54 mill.kr av dette mindreforbruket, mens ca 60 mill.kr av mindreforbruket er aktivitet budsjettert på fellesadministrasjonen (inkl nasjonale sentra).

Mindreforbruket mot budsjett i 2014 kan i stor grad forklares av forsinket aktivitet knyttet til planlagte investeringer og igangsetting av nye strategiske satsninger. NTNUs nye toppforskningsprogram er en av de nye strategiske satsningene hvor det både har tatt tid å få på plass strukturen og oppbyggingen av selve programmet, og å finne riktige personer til flere av de tiltenkte stillingene. Også når det gjelder de nye tematiske satsningsområdene og satsningen innenfor innovativ utdanning har det av ulike grunner vært en del forsinkelser knyttet til oppstart.

En annen årsak til at NTNU får et positivt budsjettavvik i 2014, er at inntekter fra BOA-aktiviteten har vært større enn forventet, og dermed medført positive inntektsavvik.

Ved utgangen av 2014 har NTNU totalt 321 mill.kr i ubrukte bevilgninger, noe som utgjør ca 8% av bevilgning fra departementet. Fakultetene har samlet sett ubrukte bevilgninger på 285 mill kr, og de nasjonale sentrene (Renatesenteret, Artsdatabanken og Matematikksenteret) har 38 mill kr i akkumulerte midler. Fellesadministrasjonen er i 2014 omtrent i balanse.

## Fakultetene

Fakultetene leverte i 2014 et positivt resultat på 13 mill.kr, et resultat som er 54 mill.kr bedre enn budsjettert, og 1,9% avvik i forhold til bevilgning. Dette er et resultat som totalt sett er innenfor prognosespennet satt etter 2.tertial. Enkelte fakultet har imidlertid betydelig mindreforbruk i forhold til budsjett, og ved utgangen av 2014 har flere fakulteter et nivå på ubrukte bevilgninger som er i nærheten av eller over avsetningstaket på 12% av bevilgning på driftsrammene. Fakultetene med de største avsetningsnivåene er IVT og VM, som i 2014 har hatt unntak fra avsetningstaket.

Det Humanistiske fakultet har vært i en økonomisk situasjon hvor det har vært ønskelig å redusere aktiviteten noe i 2014 i forhold til budsjett, da aktiviteten en tid har vært for høy i forhold til inntektsnivået. HF hadde ved inngangen til 2014 et negativt avsetningsnivå på ca 2 mill.kr, men har ved utgangen av året en positiv balanse på 1 mill.kr. Fakultetet jobber imidlertid fortsatt med å tilpasse det planlagte aktivitetsnivået i langtidsperioden for å unngå underskuddssituasjon de kommende årene.

## Eiendomsområdet

NTNU har i 2014 brukt 234 mill.kr på investeringer i bygningsmassen, både knyttet til nedbygging av vedlikeholdsetterslepet og til oppgradering av bygninger. Rehabilitering av fasadene på Dragvoll ble sluttført i 2014. I tillegg er både flere fasader og ventilasjonsanlegg på Gløshaugen rehabilitert.

Av større prosjekt vil oppgradering av Varmetekniske laboratorier (ESFRI) og oppgradering av Kjemiblokk 3 ha stort fokus i 2015 og 2016. Planlegging og forberedende arbeider ble gjennomført i 2014. Disse prosjektene har kostnadsrammer på hhv 100 mill kr og rundt 200 mill kr. I 2015 fortsettes også arbeidet med oppgradering av diverse forskningsareal på Øya, blant annet oppstart på tilrettelegging for nytt MR-laboratorium i Kvinne-barnsenteret.

NTNU har i 2014 kommet i gang med rehabilitering av Thingvallagården til boliger for gjesteforskere. Prognosene for ferdig rehabilitert bygg ligger nå på ca 65 mill kr. Kalkylene i forprosjektet i 2011 anslo en prosjektkostnad på 42 mil (2011-kostnader). Behov for refundamentering, dårligere teknisk tilstand enn det som var avdekt tidligere, tilhørende omprosjektering, tilknytning til fjernvarmeanlegg, en ekstra leilighet, i tillegg til prisstigning (stipulert til 6 mill) er de viktigste årsakene til de økte kostnadene. Prosjektet vil pågå både i 2015 og i 2016.

# Budsjett 2015 og langtidsbudsjett 2015-2018 – bevilgningsfinansiert aktivitet

Under behandlingen av S-sak 29/14 *Strategi og budsjettfordeling for 2015, samt langtidsutsikter 2016-2018* vedtok styret fordelingen av bevilgning til enhetene, dvs. inntektssiden i budsjettene. Etter dette er det arbeidet med detaljering av kostnadsnivået for 2015 og langtidsbudsjettet.

## Budsjett 2015

NTNU har i 2015 et budsjett hvor kostnadene er 75 mill.kr. høyere enn inntektene. Bakgrunnen for dette er todelt. Fakultetene budsjetterer med å ta igjen noe etterslep fra 2014, samt en videre nedbygging av utstyrsbevilgningen som ble gitt til ny universitetsklinikk. Eiendomsområdet budsjetterer med et underskudd som i hovedsak forklares av eksisterende prosjekters fremdriftsplan. Øremerket bevilgning til ESFRI-prosjektet (100 mill.kr) ble eksempelvis inntektsført i 2014, mens kostnadene knyttet til dette prosjektet forventes å påløpe over perioden 2014-2016.

Erfaring fra 2014 viser at det er sannsynlig at det vil oppstå forsinkelser knyttet til oppstart på nye, større, strategiske satsninger. For å utligne dette, legges det derfor også opp til å forsere en del større byggeprosjekter på Eiendomsområdet, bl.a knyttet til Kjemihall og Kjemiblokk 3. I 2015 er planen å bruke 285 mill.kr på investeringer i bygningsmassen, en økning på 51 mill.kr sammenlignet med i 2014.

Budsjettet for 2015 innebærer at NTNU ved utgangen av året vil ha ubrukte bevilgninger i størrelsesorden 6% av bevilgningsinntekten.

I 2015 er det ved NTNU totalt sett budsjettert med en aktivitet som er nesten 7 % høyere enn faktisk aktivitet i 2014. Herav har fakultetene budsjettert med en økning på 3 %.

Figur 1: Oversikt over budsjettavvik 2008-2014

Økningen i aktivitet de to siste årene var til sammenligning henholdsvis 2 % og 4 % for NTNU og 5 % og 1 % for fakultetene. Historisk har NTNU hatt et mindreforbruk mot budsjett hvert år. Figur 1 viser tallstørrelsene på dette budsjettavviket de senere årene. Det vil være en risiko for positive budsjettavvik også i 2015, men dette vil i så fall håndteres i langtidsbudsjettet gjennom et økt kostnadsnivå de kommende år. Omfordeling av bevilgning vil likevel bli vurdert dersom ubrukte bevilgninger hos fakultetene blir for høye ved utgangen av 2015.

## 2.2 Langtidsbudsjett 2015-2018

Langtidsbudsjettet ble sist lagt frem for styret i forbindelse med 2. tertial 2014. Enhetene hadde da tilpasset langtidsbudsjettet etter føringene om en økonomi i balanse, samt tatt høyde for synliggjøring av bidrag til de strategiske hovedprioriteringene ved NTNU. Ubrukte bevilgninger i perioden lå på et gjennomsnitt på ca. 245 mill. kr, noe som utgjør om lag 6 % av bevilgningen fra departementet og er innenfor det akseptable nivået. Det oppdaterte langtidsbudsjett pr januar 2015 viser i hovedsak det samme bildet.

I perioden vil NTNU gjennomføre store investeringer forbundet med ESFRI, samt rehabilitering av Kjemiblokk 3, Kjemihall, Berg-bygget og MR-senteret. Her planlegges det et aktivitetsnivå utover bevilgning i 2015 og 2016, med et tilhørende mindreforbruk i 2017 og 2018. Fakultetene legger også opp til en nedbygging av avsetninger (negativt resultat) i 2015 og 2016, mens kostnadsnivået balanseres mot inntektsnivå i 2017 og 2018.

Figuren under viser utviklingen i ubrukte bevilgninger slik den nå ligger i budsjettene.

*Figur 2: Oversikt over ubrukte bevilgninger i langtidsperioden*

# Bidrags- og oppdragsfinansiert aktivitet (BOA) 2014

Prosjekter eller aktiviteter som ikke er fullfinansiert over NTNUs grunnbevilgning fra KD defineres som enten bidrags- eller oppdragsfinansiert aktivitet. Med bidragsfinansiert aktivitet menes prosjekter hvor NTNU henter støtte fra nasjonale og internasjonale finansieringskilder, uten krav til leveranser (uten motytelse) ved avtale/kontraktsinngåelse. Med oppdragsfinansiert aktivitet menes prosjekter NTNU utfører mot vederlag (betaling) fra ekstern(e) oppdragsgiver(e), og med krav til leveranser ved avtale/ kontraktsinngåelse.

Totalregnskapsføring av all bidrags- og oppdragsfinansiert aktivitet (BOA) er implementert ved NTNU. Dette innebærer at NTNUs bidragsprosjekter skal ha regnskap med alle direkte og indirekte kostnader inkludert NTNUs egenandel.

Norges Forskningsråd (NFR) er største finansieringskilde i NTNUs bidragsfinansierte forskning. De andre store finansieringskildene er næringslivet, EU og andre offentlige aktører i Norge. Oppdrags­porteføljen består i stor grad av samarbeid med næringslivet.

Den eksternfinansierte virksomheten er viktig for NTNU, da det gir et grunnlag for større fagmiljøer og mer forskning, og gjennom det bidrar til at NTNU kan nå sine strategiske mål. Inntekter fra den eksternfinansierte virksomheten har de senere årene utgjort totalt ca. ¼ av NTNUs driftsinntekter, dvs. drøyt 1,5 mrd. kr i 2014.

## Utvikling total BOA-aktivitet

Total BOA-aktivitet i 2014 endte på 1520 mill.kr, en nominell vekst på 2,5% fra 2013, noe som tilsier en realnedgang på anslagsvis 0,5%. Prognosen etter 2.tertial var en forventning om en aktivitet i 2014 i spennet 1520-1570 mill.kr. Endelig resultat ble dermed i nedre sjikt av det som var forventet.

BOA-aktiviteten har de senere årene hatt en relativt stabil utvikling, med en årlig omsetningsvekst tilnærmet lik pris- og lønnsveksten. Figur 3 viser henholdsvis realutvikling (utvikling i 2014-kr) og nominell utvikling for BOA-aktiviteten de siste fem årene.

*Figur 3: Utvikling av total BOA aktivitet siste 5år*

Utvikling innenfor de ulike BOA-kategoriene; NFR, EU, annen bidragsaktivitet og oppdragsaktivitet, vil utdypes og forklares i de påfølgende avsnitt.

## NFR-finansiert aktivitet

NTNUs aktivitet finansiert av NFR har de senere årene, til og med 2013, hatt en svakt negativ utvikling. Denne nedgangen forklares blant annet med utfasing av flere større NFR-finansierte SFF-senter (Senter for fremragende forskning). I 2014 hadde vi en NFR-finansiert aktivitet på 643 mill. kr, noe som tilsvarer en aktivitetsøkning på i underkant av 2% fra 2013.

*Figur 4: Utvikling NFR-finansiert aktivitet*

Aktivitetsøkningen fra 2013 til 2014 på NFR-finansierte prosjekter er i hovedsak knyttet til økende aktivitet på våre fire nye SFF-senter. Disse startet opp sin aktivitet i løpet av 2013, men har hatt en økende aktivitet i 2014, og er fortsatt under opptrapping. I tillegg har det vært en økning knyttet til NFR-finansierte investeringsprosjekter ved HUNT.

For de kommende årene er det en forventing om fortsatt vekst i NFR-aktiviteten. Samtidig som tre av våre SFI-senter (Senter for forskningsdrevet innovasjon) ble faset ut i 2014, fikk NTNU tildelt fem nye SFI-senter med oppstart i 2015. I tillegg er også NTNU partner i ytterligere ni nye SFI-senter, hvor andre institusjoner er koordinator.

Kavlisenteret har de senere årene fått en «grunnbevilgning» på 12,5 mill.kr fra NFR. Denne bevilgingen vil fra og med 2015 omklassifiseres til ordinær bevilgning fra KD, og dermed redusere BOA-aktiviteten tilsvarende.

## EU-finansiert aktivitet

*Figur 5: Utvikling av EU-finansiert aktivitet siste 5år*

Den EU-finansierte aktiviteten endte på 98 mill. kr i 2014, en aktivitetsøkning på ca 47% fra i 2013. Prognose gitt etter andre tertial tilsa en forventet aktivitet på mellom 85 og 95 mill.kr, så faktisk aktivitet ble litt høyere enn forventet. Alle fakulteter (eks VM) har en vekst i sin EU-aktivitet i 2014. To fakulteter, IME og AB, har ca en dobling i EU-finansiert aktivitet sammenlignet med 2013, mens resten av fakultetene har en aktivitetsøkning på mellom 13% (DMF) og 44% (NT). Økningen kommer i stor grad som et resultat av god uttelling i siste søknadsrunde i FP7.

Som en av NTNUs fem hovedprioriteringer, er EUs nye rammeprogram for forskning, Horisont 2020, et satsningsområde i alle deler av organisasjonen. På sikt er det også en forhåpning og forventning om at NTNU Toppforskning og insentiver og støtteordninger for deltakelse i Horisont 2020 for øvrig, inklusive etablering av Brusselkontor vil bidra til å hente mer midler fra EU.

Flere fakulteter rapporterer om god søknadsvekst mot EU i 2014, og alle fakulteter har lagt til grunn en vekst i EU-aktiviteten i sine langtidsbudsjetter. NTNU har totalt sett en ambisjon om å hente inn 1 mrd.kr gjennom Horisont 2020, som løper i årene 2014-2020.

Det foreligger et forslag fra EU-kommisjonen om et kutt i budsjettet for Horisont 2020 på 2,7 milliarder euro. Dette vil i så fall medføre mindre penger å søke om for norske forskere, og at konkurransen om forskningsmidlene i EU skjerpes ytterligere. Europeiske universitets -og forskningsnettverk jobber for å hindre at kommisjonens forslag vedtas, et arbeid som også støttes av NTNU. Beslutning tas i løpet av mars 2015.

## Annen bidragsfinansiert aktivitet

Annen bidragsfinansiert aktivitet omfatter samarbeid med næringslivet, bidrag fra andre offentlige aktører (stat/fylke/kommune), SINTEF, Helse Midt-Norge, fond/organisasjoner samt kurs- og konferanseaktivitet

Vi ser i 2014 en reduksjon i denne type aktivitet, sammenlignet med 2013, på i underkant av 5%.

(nominell nedgang på ca 2%)

*Figur 6: Utvikling andre bidragsprosjekter (eks NFR og EU)*

Årsaken til nedgangen er i hovedsak redusert bidragsaktivitet ved Fakultetet for ingeniørvitenskap og teknologi. (IVT)

Aktiviteten med SAMCOT (SFI-senter) har vært 17 mill lavere enn i 2013. Dette skyldes at en betydelig engangskostnad ble ført i 2013. Akademia-avtalen med Statoil ble også reforhandlet i 2014, og den nye femårige avtalen gir et årlig tilskudd som er 8 mill.kr lavere enn i den forrige avtaleperioden. (Til og med 2013 var det årlige tilskuddet 20 mill.kr, fra og med 2014 er det årlige tilskuddet 12 mill.kr)

Nedgangen i bidragsfinansiert aktivitet fra næringslivet og andre offentlige aktører ved IVT rapporteres imidlertid ikke å være starten på en trend, men mer en litt tilfeldig svingning. Som koordinator for en ny SFI, og partner i ytterligere åtte nye SFI-senter, forventes vekst i bidragsaktiviteten og samarbeidet med næringslivet ved IVT de kommende årene. Flere andre større prosjekt er også under opptrapping.

I underkant av 30% av all aktivitet i kategorien «Annen bidragsfinansiert aktivitet» er forskningsaktivitet finansiert av Helse-Midt Norge (HMN) ved DMF. I 2014 var denne aktiviteten på ca samme nivå som i 2013. I 2013 var det imidlertid en unormalt høy aktivitet, hvor en del ubrukte midler fra tidligere år ble brukt opp. Tildeling fra HMN var i 2014 20 mill.kr høyere enn i 2013, men aktiviteten gjenspeiler ikke dette. Det er en viss usikkerhet rundt tilskuddsordningen fra HMN i årene fremover, om dagens system for forvaltning av forskningsmidler fortsetter, og om nivået på forskningsmidlene opprettholdes. Foreløpig er det imidlertid ingen klare signaler om store endringer på kort sikt, så BOA-aktiviteten ved DMF knyttet til HMN-bidrag forventes å opprettholdes også i 2015.

I perioden 2015-2018 forventes en økt bidragsaktivitet knyttet til HUNT4 (Helseundersøkelsen i Nord-Trøndelag), på totalt 100 mill kr. ved DMF. Hovedtyngden av dette vil komme i 2016-2018.

## Oppdragsfinansiert aktivitet

Oppdragsaktiviteten ble i 2014 107 mill.kr, en aktivitetsnedgang på ca 13% fra 2013. Dette er et nivå som er i henhold til prognose gitt etter andre tertial. (Prognose 100-110 mill.kr)

*Figur 7: Utvikling oppdragsaktivitet*

Av den totale oppdragsforskningen er i underkant av halvparten finansiert av næringslivet, med Statoil som største aktør. Sintef står for 15-20 mill. kr og statlige og kommunale aktører står for resten av porteføljen.

Nedgangen i oppdragsaktivitet fra 2013 til 2014 knytter seg i all hovedsak til to fakulteter, NT og IVT. Ved NT har nedgangen en delt forklaring; delvis at omfanget av oppdragsprosjekter mot større industriaktører har hatt en reell negativ utvikling den senere tiden, og delvis at deler av det som i 2013 var klassifisert som oppdragsvirksomhet, i 2014 er klassifisert som bevilgningsaktivitet i henhold til nytt BOA-reglement. På IVT har det vært en nedgang i oppdragsvirksomheten ved de fleste institutt med slik type aktivitet i 2014.

Oppdragsvirksomheten kommer på toppen av fakultetets/instituttets andre satsninger. Den vil være avhengig av kapasitet og vil således kunne variere noe. En god del av oppdragsvirksomheten er konsulentoppdrag som forespørres på kort varsel.

**4. Omtale av eksternregnskapet**

Formålet med dette kapitlet er å gi styret utfyllende kommentarer knyttet til det avlagte årsregnskap for 2014 i vedlegg 3.

Årsregnskapet er avlagt i samsvar med de statlige regnskapsstandarder (SRS) og er utarbeidet i henhold til gjeldende krav om oppstilling og presentasjon. Årsregnskapet gir etter Rektors mening et riktig bilde av resultatet i 2014 og den økonomiske stillingen pr. 31.12.2014.

I det videre vises til vedlagte regnskap pr. 31.12.2014 bestående av resultat- og balanseregnskap, noter og kontantstrømanalyse.

**4.1 Resultatregnskapet**

Resultatregnskapet gir uttrykk for den økonomiske utviklingen i 2014.

Drifts­inntektene er på 6 047 mill. kr. i 2014. Inntektene har økt med 402 mill.kr. (7,1%) sammenliknet med 2013. Økningen i driftsinntekter skyldes hovedsakelig at bevilgningsinntekter har økt med 388,8 mill. kr. (9,8%)

Tabellen nedenfor viser en forholdsmessig utvikling mellom bevilgningsinntekter og andre inntekter de siste 3 år.

|  |  |  |  |
| --- | --- | --- | --- |
|  | **2014** | **2013** | **2012** |
| Bevilgninger | 72% | 70% | 71 % |
| Andre inntekter | 28 % | 30 % | 29 % |

*Tabell 1: Fordeling av inntekter de siste 3 år.*

Driftskostnadene er på kr 5 930 mill.kr. og har økt med 264 mill. kr. (4,7%) fra i fjor.

Avskrivninger er på 603 mill kr., hvorav 391 mill kr gjelder bygninger.

Tabellen nedenfor viser den forholdsmessige utviklingen i driftskostnader de siste 3 år.

|  |  |  |  |
| --- | --- | --- | --- |
|  | **2014** | **2013** | **2012** |
| Lønn og sosiale kostnader | 63 % | 63 % | 63 % |
| Andre driftskostnader | 27 % | 27 % | 26 % |
| Avskrivninger | 10 % | 10 % | 11 % |

*Tabell 2: Fordeling mellom ulike kostnadsgrupper de siste 3 år*

Den prosentvise fordelingen av lønnskostnader og andre driftskostnader utvikler seg tilnærmet likt i forhold til de totale driftskostnader.

Tabellen nedenfor viser utviklingen i lønnskostnader og antall årsverk de siste 3 år.

|  |  |  |  |
| --- | --- | --- | --- |
|  | **2014** | **2013** | **2012** |
| Lønnskostnader (mill.kr) | 3 762 | 3 569 | 3 399 |
| Antall årsverk | 5 192 | 5 100 | 5 056 |

*Tabell 3: Utvikling i lønnskostnader og antall årsverk de siste 3 år*

Lønnsutgiftene har økt med 5,4 % fra i fjor, dette utgjør en økning på 193 mill.kr., mens antall årsverk økte med 92. De største årsverkendringene er innen undervisnings-og forskerstillinger, hvor det har vært en økning med 46,9 årsverk. Ingeniørstillinger har økt med 23,8 årsverk. Årsverk i rekrutteringsstillinger har totalt sett liten endring, men det har vært en dreining i retning flere post.doc-stillinger (+29,5) og færre stipendiatstillinger (-32,4)

En ytterligere analyse av årsverksutviklingen vil også være beskrevet i NTNUs årsrapport.

Regnskapet pr.31.12. viser totalt sett et overskudd på 3 mill. kr. (Overskudd fra den oppdragsfinansierte virksomheten) Overskuddet er tilført annen opptjent virksomhetskapital.

**4.2 Balanseregnskapet**

Balanseregnskapet gir uttrykk for verdien av eiendelene pr. 31.12.14 og hvordan disse er finansiert gjennom gjeld og egenkapital.

Tilgang av anleggsmidler i perioden, dvs. investeringer i varige driftsmidler er 943 mill. kr. Investering i driftsbygninger er på 667 mill kr., her inngår Kunnskapssenteret som er overført fra Helsebygg med en anskaffelsesverdi på 539 mill. kr. Anlegg under utførelse er netto økt med 97 mill. kr. Investeringer i inventar/ utstyr/maskiner/transportmidler er på 179 mill. kr.

|  |  |  |  |
| --- | --- | --- | --- |
| (mill.kr) | **2014** | **2013** | **2012** |
| Anleggsmidler 01.01 (anskaffelseskost) | 17 200 | 16 803 | 16 425 |
| Tilgang | + 943 | + 402 | + 378 |
| Avgang |  | - 5 |  |
| Avskrivninger | - 8 902 | - 8 302 | - 7 717 |
| *Anleggsmidler 31.12 (bokført verdi)* | *9 241* | *8 898* | *9 086* |

*Tabell 4: Utvikling i anleggsmidler de siste 3 år*

Opptjent virksomhetskapital tilsvarer resultat fra den oppdragsfinansierte virksomheten og utgjør 189,8 mill. kr., fordelt henholdsvis mellom aksjer (bundet kapital) 74,1 mill.kr. og annen virksomhetskapital 115,7 mill.kr. Av dette er 93,6 mill.kr. virksomhetskapital ved enhetene.

Alle midler knyttet til bevilgningen fra KD skal avsettes i balanseregnskapet som en langsiktig forpliktelse. Avsatte midler i balanseregnskapet tilknyttet bevilgninger er pr. 31.12. kr 321,3 mill.kr. Note 15 til regnskapet inneholder utfyllende informasjon om innholdet i avsetningen. Det er totalt sett en økning i avsetning på 114,9 mill. kr. fra 31.12.13.

Forskuddsinnbetalte midler til bidragsprosjekt, inkl. NFR, skal avsettes i balansen og inntektsføres i takt med aktiviteten. Pr. 31.12.14 er det avsatt 603,6 mill. kr i balansen. Av dette utgjør innbetalte bidrag fra NFR 53,8 mill. kr. og næringsliv/private aktører kr 135,9 mill.kr. Forskudd fra EU utgjør 85,8 mill. kr. og forskudd fra statlige er på 214,5 mill. kr. Det ligger en forventning om at disse postene reduseres i takt med den planlagte aktiviteten i bidragsprosjektene.

|  |  |  |  |
| --- | --- | --- | --- |
| (mill.kr) | **2014** | **2013** | **2012** |
| Avsetning bevilgning fra KD | 321 | 206 | 235 |
| Avsetning bidrag fra NFR | 54 | 53 | 32 |
| Avsetning bidrag fra EU | 86 | 59 | 30 |
| Avsetning, andre bidragsytere | 464 | 389 | 410 |

*Tabell 5: Utvikling i avsetninger de siste 3 år*

Vedlegg 1. [Årsregnskap 2014](S-3.15%20%20vedl%202%20Årsregnskap%202014.pdf) med [styrets lederkommentarer](S-3.15%20vedl%201%20Lederkommentarer%20til%20regnskapet.pdf)